Eidsberg

For sognet, se Eidsberg (sogn), for valgkretsen se Eidsberg (valgkrets)

Eidsberg er en tidligere kommune i Østfold som grenset til Askim, Aurskog-Høland, Trøgstad, Marker, Rakkestad, og Skiptvet kommuner. Eidsberg ble 1. januar 2020 slått sammen med Askim, Hobøl, Spydeberg og Trøgstad kommuner til den nye Indre Østfold kommune med administrasjonssenter i Askim. 

Europavei 18 går gjennom Eidsberg, og kommunens tidligere administrasjonssenter Mysen er stasjon på Østfoldbanens østre linje.

Eidsbergs mest kjente attraksjon er Momarken travbane, som er en av landets mest aktive travbaner med rundt 50 løpsdager i året. I tillegg er Momarken bilbane utbedret for å kunne ha EM-runder i rallycross. Det var også her Momarkedet ble holdt fram til 2012.

En viktig attraksjon er også Høytorp fort, som i 2001 ble overdratt fra Forsvaret til kommunen. Området er nå friområde med omvisning hver søndag i sommermånedene.

Navn 
Opprinnelig var navnet Heggin og innbyggerne gikk under navnet hegnir. Navnet Eidsberg blir brukt om bygden etter det 15. århundre (har tidligere enn dette blitt brukt om sognet Eidsberg), og har da sin opprinnelse fra gården Eidsberg, som 3. mars 1503 blir gjort til prestegård. 

Det finnes flere forklaringer på navnets opprinnelse. Enkelte mener at en bergknaus sør for prestegården, hvor lagrettesmenn skal ha avla deres ed på et tingsted, er mest sannsynlig. Andre, deriblant Oluf Rygh (Norske Gaardnavne) mener at ordet eið, som viser til et sted hvor man ikke lenger kan følge vannveien og dermed må fortsette ferden over eidet, er den riktige. Navnet henger i så fall sammen med den eldgamle ferdselveien oppover Glomma der det var nødvendig å frakte båtene over land omtrent fra Lekum forbi fossene i Glomma og opp til Øyeren. Kongesagaene skildrer flere slike båtferder opp til Mjøsa. 

Navnet Eidsberg har hatt blitt skrevet på flere forskjellige måter oppgjennom tiden. Eiðsberg, Æidsbergh, Eidzberg, Esber og Edsberg (brukt offentlig lenge). På de lokale dialektene har navnet blitt uttalt «Essbær»

Geografi 

Eidsberg ligger i Indre Østfold og grenser mot Rakkestad i sør, mot Skiptvet langs Glomma i vest, mot Askim nordvest, mot Trøgstad i nord og mot Marker i øst.
På tvers er Eidsberg på lengste 20 km, mens den er 17 km på langs på det lengste. 

Landskapet i kommunen er for det meste åpent, med store fruktbare områder som bidrar til at Eidsberg blir en landbrukskommune (33% av kommunearealet er jordbruksområde i drift). I øst går derimot landskapet over i det store tur -og skogsområdet Fjella, som i Eidsberg går under navnet Trømborgfjella.
Nord, på grensen mot Trøgstad, ligger det store grus- og sandforekomster fra istiden; Monaryggen, i tillegg er det stedvis mindre grusavsetninger, som ved Folkenborg og Trømborg kirke.

Det har tradisjonelt vært vanlig å dele Eidsberg inn i fire deler etter sognegrensene: Eidsberg er hovedsognet som dekker de sørlige og vestlige områdene, Mysen er by og administrasjonssenter midt i/nord, Trømborg ligger i sørøst, og Hærland i nordøst. Hovedsognet Eidsberg utgjør 92 km², Hærland sogn 81 km², Trømborg sogn 57 km², mens Mysen utgjør ca. 1,5 km².

Av elver er Glomma, som utgjør grensen mot Skiptvet i vest, den største. Av elver som renner gjennom er Hæra (Mysenelva) den største og mest kjente. Elva renner inn nordfra Trøgstad og danner flere fossefall (bla. Spinnerifossen) før den munner ut i Glomma, ved Lekum. 

Den mest kjente innsjøen er Lundebyvannet. I Trømborgfjella i øst finnes det større og mindre vann og tjern og mange  turstier og skiløyper.

Klima 

Det ble utført kontinuerlige meteorologiske målinger i regi av met.no i Eidsberg i perioden 1928 − 1984. Høyeste og laveste registrerte temperaturer i perioden var henholdsvis 33,0 grader 10. august 1975, tangert 3. august 1982 og −30,0 grader 9. februar 1966.

Historikk 

Tidligere tilhørte Eidsberg Heggen og Frøland fogderi og området var involvert i en amtsdeling innen Akershus 7. februar 1685 som også omfattet Christiania, Røyken, Lier og Hurum samt Sandsvær og Numedal. I 1768 ble Heggen og Frøland (som omfattet Trøgstad, Askim og Eidsberg) overført fra Akershus amt til Smaalenene amt.

Eidsberg formannskapsdistrikt, som ble etablert i 1837, ble delt i to 1. juli 1920 da Mysen ble fradelt som egen kommune med 1545 innbyggere. Gjenværende Eidsberg hadde 5325 innbyggere.

1. januar 1961 ble Eidsberg og Mysen kommuner slått sammen til den nye Eidsberg kommune. Eidsberg hadde ved sammenslåingen 6195 innbyggere, Mysen 2523.

Samfunn

Politikk 
Se også Ordførerliste fra Eidsberg og Ordførerliste fra Mysen

Kommunestyrevalget 2015

Kommunestyret i Eidsberg for 2015-2019 besto av 35 representanter: 15 fra Høyre, 8 fra Ap, 5 fra Sp, 2 fra Krf, 2 fra Venstre, 2 fra FrP og 1 fra SV. 

Erik Unaas (Høyre) ble i 2015 gjenvalgt til ordfører, mens Øivind Reymert (KrF) ble valgt til varaordfører.

Kommunestyrevalget 2011

Kommunestyret i Eidsberg for 2011-2015 besto av 35 representanter: 15 fra Høyre, 2 fra Krf, 2 fra Venstre, 5 fra Sp, 7 fra Ap, 1 fra FrP (to av representantene erklærte seg uavhengige), 1 fra SV, og to uavhengige. 

Ved formannskapet i kommunen stilte Høyre, Venstre og Kristelig Folkeparti fellesliste. Dette samme gjorde Arbeiderpartiet, Senterpartiet og Sosialistisk Venstreparti.

Erik Unaas (Høyre) bel valgt til ordfører, mens Maren Hersleth Holsen (Venstre) var varaordfører.

Tusenårssted 

Tusenårsstedet er nordre del av miljøgaten David Blidsgate i Mysen. Dette er markert med en skulptur, laget av Bjørn Sørvang Hansen, og består av en spillende bjørn og en glad jente. Bjørnen står for historien og bakgrunnen for bjørnehodet i kommunevåpenet, mens jenten symboliserer fremtiden.

Kjente eidsberginger 
 Håkon Håkonsson (1207-1263), konge av Norge 1217-1263
 Fredrik Nannestad (1693-1774), biskop i Trondheim, senere i Oslo
 Halvor Heyerdahl Rasch (1805-1883), professor i zoologi
 Thea Foss (1857-1927), norsk-amerikansk forretningskvinne
 Trygve Gulbranssen (1894-1962), forfatter
 Alf Tollef Pettersen (1911 - 1986) politi- og motstandsmann. En av grunnleggerne av gruppa CFT, Carl Fredriksens transport.
 Eva Røine (f. 1928), psykolog og forfatter
 Jan Erling Haugland (f. 1943), leder av flere ekspedisjoner til Arktis og Antarktis
 Per Fosser (f. 1945), orienteringsløper
 Jan Garbarek (f. 1947). jazzmusiker
 Cecilie Løveid (f. 1951), dramatiker og forfatter
 Halvard Haugerud (f. 1957), billedkunstner
 Britt Juul (f. 1964), billedkunstner
 Vibeke Skofterud (1980-2018), OL-mester, skiløper

Se også artikkel om byen Mysen, som var administrasjonssentrum i Eidsberg hvor det er opplistet kjente personer fra byen.

Tettsteder/bygder i Eidsberg kommune 
 Mysen
 Slitu
 Hærland
 Trømborg
 Eidsberg

Kirker i Eidsberg
Eidsberg kirke
Hærland kirke
Mysen kirke
Trømborg kirke
Metodistkirken
Frelsesarmeen
Pinsebevegelsen (Filadelfiakirken i Mysen)

Se også 
Eidsbergdrakt
Eidsberg-sangen
Hyldest til Trømborg

Referanser

Litteratur 
Wilse, Jacob Nicolaj, Topographisk beskrivelse af Edsberg præstegjeld 
Thoresen, Herman, Eidsberg Herred, bidrag til en bygds beskrivelse
Sandberg, Per-Øivind, Eidsberg gjennom 150 år

Eksterne lenker 
 Indre Østfold kommunes hjemmeside
 Eidsberg (tidligere kommune) - Store norske leksikon
 Høytorp Fort Mysen - Visit Indre Østfold 
 Momarkedet 
 Eidsberg kirke

 
Bosetninger i Indre Østfold